Odločba Komisije

z dne 20. maja 1994

o zmanjšanju pogostosti fizičnih pregledov pošiljk nekaterih proizvodov ob uvozu iz tretjih držav v skladu z Direktivo Sveta 90/675/EGS

(94/360/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/675/EGS z dne 10. decembra 1990 o določitvi načel za organiziranje veterinarskih pregledov proizvodov, ki prihajajo v Skupnost iz tretjih držav [1], kakor je bila nazadnje spremenjena z Direktivo 92/118/EGS [2], in zlasti člena 8(3) Direktive,

ker mora biti znižanje pogostosti fizičnih pregledov pošiljk proizvodov, uvoženih iz tretjih držav, določeno na osnovi meril iz člena 8(3) Direktive 90/675/EGS o izkušnjah držav članic in nevarnosti za zdravje ljudi in živali v Skupnosti;

ker je poleg tega za nekatere tretje države, s katerimi je Skupnost sklenila sporazume o izenačitvi, mogoče uporabiti zmanjšanje fizičnih pregledov za nekatere proizvode, ob upoštevanju med drugim uporabe regionalizacijskega načela v primeru živalske bolezni in drugih veterinarskih načel Skupnosti;

ker bo znižanje pogostosti fizičnih pregledov izvedla vsaka država članica; ker ga je treba izvesti tako, da uvoznik ne more predvideti, kdaj bo posamezna pošiljka podvržena fizičnemu pregledu;

ker je treba glede na podatke o izvajanju pregledov na mejnih kontrolnih točkah, ki jih dobi Komisija ali države članice, redno pregledovati stopnjo zniževanja;

ker morajo države članice nemudoma obvestiti Komisijo, če pregled pokaže, da proizvodi ne ustrezajo potrebnim zahtevam, ali če pokaže katero koli drugo nepravilnost;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

1. Pri uporabi člena (8) Direktive 90/675/EGS države članice uporabijo zmanjšanje pogostosti fizičnih pregledov za proizvode iz tretjih držav, kakor je določeno v Prilogi I k tej odločbi, kjer so bile, brez poseganja v Sporazum EGP, sprejete odločbe Skupnosti za izdelavo:

- seznama odobrenih tretjih držav,

- seznama odobrenih obratov (zdravje živali in javno zdravje) in

- vzorca spričevala (zdravje živali in javno zdravje).

2. V tretjih državah iz Priloge II bo obseg fizičnega pregleda, ki ga izvaja vsaka država članica za pošiljke proizvodov iz iste skupine, takšen, kakor je določen v navedeni prilogi.

3. Odstavka 1 in 2 se uporabljata brez poseganja v člena 15 in 19 Direktive 90/675/EGS.

V državah članicah, ki uporabljajo ukrepe iz člena 15 Direktive 90/675/EGS, se položaj prednostno pregleda v skladu s postopkom, določenim v členu 23 Direktive 90/675/EGS; zadevna država o tem nemudoma obvesti Komisijo in druge države članice, zlasti glede izvajanja drugega pododstavka člena 3(3) te odločbe.

Člen 2

Države članice organizirajo fizični nadzor tako, da uvoznik ne more predvideti, ali bo določena pošiljka podvržena fizičnemu pregledu.

Člen 3

1. Države članice zagotovijo, da vsaka mejna kontrolna točka, navedena v Odločbi Komisije 94/24/ES [3], v skladu s Prilogo III k tej Odločbi, najmanj 18 mesecev po pregledu vodi evidenco rezultatov vseh pregledov uvoženih pošiljk proizvodov. Evidenca rezultatov vključuje pošiljke, ki so izločene iz prostega pretoka v Skupnosti. Centralni veterinarski organ v vsaki državi članici je odgovoren za pošiljanje Komisiji povzetka rezultatov v obliki, določeni v Prilogi III, in sicer pred 1. septembrom 1994 in zatem vsakih šest mesecev.

2. Komisija na osnovi povzetkov iz odstavka 1 pošlje poročilo Stalnemu veterinarskemu odboru za ovrednotenje rezultatov izvedenega pregleda.

3. Komisija na podlagi poročila iz odstavka 2 dvakrat na leto preveri pogostosti, določene v prilogah I in II, in sicer prvič pred 1. oktobrom 1994.

Komisija na prošnjo države članice ali na lastno pobudo in v skladu s postopkom, določenim v členu 23 Direktive 90/675/EGS, pregleda tudi pogostost iz prilog I in II k tej odločbi, upoštevajoč merila, določena v členu 8(3) Direktive 90/675/EGS, kakor tudi uporabo regionalizacijskega načela in drugih veterinarskih načel Skupnosti.

4. Če veterinarski nadzor odkrije nepravilnost, ki ima resne posledice za zdravje človeka ali živali, države članice o tem nemudoma obvestijo Komisijo.

Člen 4

Pogostost fizičnega pregleda pošiljk proizvodov, določenih v Prilogi I k tej odločbi, ne posega v določbe o fizičnem pregledu iz Direktive 92/118/EGS ali na katero koli odločitev Komisije, sprejeto v skladu z navedeno direktivo, ali iz katere koli druge zakonodaje Skupnosti.

Člen 5

Kadar odločba Sveta o veterinarskih sporazumih o izenačitvi določa posebno pogostost fizičnega pregleda, Komisija vključi to pogostost v Prilogo II.

Člen 6

Ta odločba bo spremenjena takoj, ko Svet sprejme ustrezne spremembe Direktive 90/675/EGS.

Člen 7

Ta odločba se uporablja od 1. oktobra 1994.

Člen 3 se uporablja od petnajstega dne po dnevu objave te odločbe.

Člen 8

Ta odločba je naslovljena na države članice.

V Bruslju, 20. maja 1994

Za Komisijo

René Steichen

Član Komisije

[1] UL L 373, 31.12.1990, str. 1.

[2] UL L 62, 15.3.1993, str. 49.

[3] UL L 18, 21.1.1994, str. 16.

--------------------------------------------------

PRILOGA I

SKUPINE PROIZVODOV IN POGOSTOST FIZIČNIH PREGLEDOV POŠILJK PROIZVODOV, UVOŽENIH IZ OBRATOV V TRETJIH DRŽAVAH IZ ČLENA 1, KI GA MORA IZVAJATI VSAKA DRŽAVA ČLANICA

Skupina proizvodov | Pogostost fizičnih pregledov |

Kategorija I

1.Sveže meso, vključno s klavničnimi proizvodi, in proizvodi iz goveda, ovc, koz, prašičev in konjev, opredeljeni v Direktivi Sveta 92/5/EGS | 20 % |

2.Ribji proizvodi v hermetično zaprti embalaži, ki se jih hrani pri temperaturi okolja, zveže in zamrznjene ribe in/ali soljeni ribji proizvod |

3.Cela jajca |

4.Svinjska mast in topljene maščobe |

5.Živalska čreva |

6.Valilna jajca |

Kategorija II

1.Perutninsko meso in proizvodi iz perutninskega mesa | 50 % |

2.Kunčje meso, divjačina (divje/gojene živali) in njuni proizvodi |

3.Mleko in mlečni izdelki za prehrano ljudi |

4.Jajčni proizvodi |

5.Predelane živalske beljakovine za prehrano ljudi |

6.Drugi ribji proizvodi, razen navedenih v kategoriji I, 2 in školjk |

7.Med |

Kategorija III

1.Seme | najmanj 1 % največ 10 % |

2.Zarodki |

3.Gnoj |

4.Mleko in mlečni izdelki (ne za prehrano ljudi) |

5.Želatina |

6.Žabji kraki in polži |

7.Kosti in kostni proizvodi |

8.Kožuhi in kože |

9.Ščetine, volna, dlaka, perje |

10.Rogovi, proizvodi iz rogov, kopita in proizvodi iz kopit |

11.Čebelarski izdelki |

12.Lovske trofeje |

13.Predelana hrana za hišne živali |

14.Surovine za proizvodnjo hrane za hišne živali |

15.Surovina, kri, proizvodi iz krvi, žleze in organi za uporabo v farmaciji |

16.Proizvodi iz krvi za tehnično rabo |

17.Povzročitelji bolezni |

18.Seno in slama |

--------------------------------------------------

PRILOGA II

SEZNAM TRETJIH DRŽAV IN POGOSTOST FIZIČNIH PREGLEDOV IZ ČLENA 5

--------------------------------------------------

PRILOGA III

+++++ TIFF +++++

--------------------------------------------------